CPFเมินกู้สกุลดอลลาร์-ยูโร
ป้องกันขาดทุนค่าเงินผันผวนแย้มกำไรครึ่งปีหลังหรูยิ่งขึ้น
11 ส.ค. 2554

ป้องกันขาดทุนค่าเงินผันผวนแย้มกำไรครึ่งปีหลังหรูยิ่งขึ้น
CPF ปิดความเสี่ยงอัตราแลกเปลี่ยน เมินกู้เงินดอลลาร์ยูโร เน้นเงินต่างประเทศท้องถิ่น มั่นใจกำไรครึ่งปีหลังดีกว่าครึ่งปีแรก
นายไพศาล จิระกิจเจริญ ประธานผู้บริหารฝ่ายการเงิน บริษัท เจริญโภคภัณฑ์อาหาร (CPF) เปิดเผยว่า ในช่วงนี้บริษัทหลีกเลี่ยงการกู้เงินสกุลดอลลาร์สหรัฐและยูโร หลังอเมริกาและกลุ่มประเทศยุโรปประสบปัญหาเศรษฐกิจ
สำหรับการลงทุนในต่างประเทศที่จำเป็นต้องใช้สกุลเงินต่างประเทศ บริษัทจะขอกู้เป็นสกุลเงินท้องถิ่นและป้องกันความเสี่ยงล่วงหน้า 100% 
“เราจะไม่กู้เป็นดอลลาร์และยูโรเพราะผันผวนมาก ตอนนี้แทบไม่มีหนี้ 2 สกุลนี้เลย เราจะกู้เงินสกุลท้องถิ่นแทน เช่น เราไปลงทุนที่ตุรกีก็จะกู้เป็นสกุล “ลิรา” และจะป้องกันความเสี่ยง 100% เพราะเราเป็นบริษัทค้าขายอาหาร ไม่ได้ค้าเงิน เราจะไม่ยอมเสี่ยงกับเรื่องอัตราแลกเปลี่ยน” นายไพศาล กล่าว
นอกจากนี้ บริษัทพยายามกู้เงินระยะยาวและตรึงอัตราดอกเบี้ยให้คงที่ เพื่อเพิ่มประสิทธิภาพในการบริหารจัดการและลดต้นทุนทางการเงินลง หลังจากแนวโน้มดอกเบี้ยเป็นขาขึ้นชัดเจน 
ปัจจุบัน CPF มีหนี้สินทั้งสิ้น 4.8 หมื่นล้านบาท แต่มีกระแสเงินสดประมาณ 9,000 ล้านบาท เมื่อหักลบกันแล้วจะมีหนี้สินสุทธิ 3.83.9 หมื่นล้านบาท แบ่งเป็นหนี้ระยะยาว 70% มีอัตราดอกเบี้ยเฉลี่ยประมาณ 4% ขณะที่อัตราหนี้สินต่อทุนอยู่ที่ 0.6 เท่า 
นายไพศาล กล่าวว่า บริษัทกำลังเปิดให้จองซื้อหุ้นกู้มูลค่า 1 หมื่นล้านบาท ระหว่างวันที่ 1118 ส.ค.นี้ ในส่วนหุ้นกู้อายุ 30 ปี มูลค่า 4,000 ล้านบาท ขณะนี้มีผู้จองซื้อหมดแล้ว เหลือเพียงหุ้นกู้อายุ 7 ปี และ 10 ปี เท่านั้น โดยบริษัทจะนำเงินไปชำระหนี้ที่ครบกำหนด 7,000 ล้านบาท 
นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร CPF เปิดเผยว่า แนวโน้มกำไรและยอดขายในช่วงครึ่งปีหลังจะออกมาดีกว่าในช่วงครึ่งปีแรก เพราะได้ดีจากนโยบายกระตุ้นกำลังซื้อของรัฐบาล ขณะที่ธุรกิจอาหารในต่างประเทศยังโตต่อเนื่อง 
“ยอดขายในปีนี้น่าจะอยู่ที่ 2.12.2 แสนล้านบาท โตขึ้น 12% จากปีก่อน ส่วนครึ่งปีแรกทำได้แล้ว 9.89 หมื่นล้านบาท ซึ่งวิกฤตเศรษฐกิจไม่ส่งผลกระทบต่อบริษัท เพราะค่าใช้จ่ายด้านอาหารคิดเป็นเพียง 10% ของรายได้รวมของคนยุโรปและอเมริกา”
ล่าสุด CPF โชว์กำไรสุทธิ 4,869 ล้านบาท ในไตรมาส 2 พุ่งขึ้น 40%จากไตรมาสแรก และเติบโต 22% จากช่วงเดียวกันปีก่อน ส่วนงวด 6 เดือนมีกำไร 8,348 ล้านบาท เพิ่มขึ้น 16% จากช่วงเดียวกันปีก่อน นอกจากนี้บริษัทยังประกาศจ่ายเงินปันผลระหว่างกาล 0.60 บาทต่อหุ้น คิดเป็นอัตราตอบแทน 1.93%